**Важно: На вниманието на всички физически и юридически лица, осъществяващи селскостопанска дейност на територията на област Перник**

 Във връзка с промяна в климатичните условия и настъпването на пожароопасен сезон, с цел недопускане възникването на пожари и нанасяне на щети на земеделските и горските територии, на селскостопанското имущество и населението, Ви уведомяваме:

 Със Заповед № РД-166/29.05.2020 г. на директора на ОД „Земеделие“ – Перник е обявен пожароопасен сезон за 2020 г. във всички земеделски територии от областта, считано от началото на юни до края на ноември 2020 г. В заповедта са цитирани задълженията на земеделските стопани за стриктно спазване на правилата и нормите за пожарна безопасност при извършване на дейности в земеделските земи.

 Абсолютно се забранява паленето на стърнища, слама, суха трева и други растителни остатъци в земеделските земи, както и паленето на открит огън, тютюнопушенето и други пожароопасни дейности. Извършителите носят персонална отговорност. При констатирани нарушения ще се налагат административни наказания.

Ще бъдат извършвани проверки за наличие на пожарозащитни ивици в земеделските земи, засети с житни култури.

**Задължения на юридическите и физическите лица, осъществяващи дейности в земеделските земи,**

*съгласно Наредба 8121з-968 от 10.12.2014г. за правилата и нормите за пожарна безопасност при извършване на дейности в земеделските земи:*

- Организират и изпълняват изискванията на наредбата;

- Уведомяват писмено съответната РСПБЗН преди започване на жътвата в площи над 100 дка;

- Парцелират и осигуряват пожарозащитни ивици в земеделските земи, засети с житни култури, съгласно изискванията на чл. 16 от наредбата;

- Организират или определят лице за провеждането на инструктажи за пожаробезопасна работа на лицата, изпълняващи задълженията като физическа охрана и наблюдение на посевите, и участниците в жътвената кампания, за което се изготвя и подписва протокол;

- Осигуряват с пожаротехнически средства земеделската техника и площадките за зареждане с леснозапалими течности и горими течности ;

- Носят отговорност за поддържане в изправно състояние и извършване на техническо обслужване на пожарогасителите;

- Поставят на видни места покрай площите с житни култури знаци за забрана на пушенето и паленето на открит огън в съответствие с Наредба РД-07/8 от 2008 г.

**Водачите на земеделска техника са длъжни:**

- Да спазват установените правила и норми за пожарна безопасност и да могат да работят с наличните пожаротехнически средства;

- Да осъществяват дейност в земеделските земи с техника, която е допусната до участие в жътвената кампания от органите за ПБЗН и да спазват инструкциите на завода производител за безопасната й експлоатация;

- Да извършват ежедневни технически прегледи за цялостното състояние на техниката и да започват работа само след като установят нейната техническа изправност;

- Да зареждат с гориво на пожарообезопасени места и при неработещ двигател и да съхраняват горивно-смазочните материали в затворени метални съдове на пожарообезопасени места извън посевите;

- Да извършват ремонти и технически обслужвания на техниката на пожарообезопасени места извън посевите и стърнищата. Допуска се при авария или техническа неизправност, непозволяващи преместване на земеделската техника, ремонтните дейности да се извършват на място, след като предварително е извършено изораване на ивица с минимална широчина 6 метра около авариралата земеделска машина.

ОД „Земеделие“ - Перник